РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/161-24

18. новембар 2024. године

Б е о г р а д

ЗАПИСНИК

СА 21. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 18. НОВЕМБРА 2024. ГОДИНЕ

Седница је почела у 13,00 часова.

Седници је, сагласно члану 70. став 1. алинеја прва Пословника Народне скупштине, председавао Миленко Јованов, председник Одбора.

Седници су присуствовали чланови Одбора: Игор Д. Јакшић, Оља Петровић, Милољуб Албијанић, Дане Станојчић, Горан Милић, Стефан Китановић, Ђорђе Комленски, Бранимир Јовановић, Бранко Лукић, Јелена Милошевић, Стефан Јањић и Драгана Ракић.

Седници нису присуствовали чланови Одбора: Александар Југовић, Снежана Пауновић, Мирослав Алексић и Војислав Михаиловић.

Седници су присуствовали заменици чланова Одбора: Снежана Јовановић, заменик члана Александра Југовића, Марко Милошевић, заменик члана Снежана Пауновић, Урош Ђокић, заменик члана Мирослава Алексића и Зоран Стојановић, заменик члана Војислава Михаиловића.

Председник Одбора је образложио да је на основу члана 82, члана 92. став 2, члана 192. ст. 2. и 3. и члана 193. Пословника Народне скупштине, поднео предлог да Одбор обави заједнички јединствени претрес о тачкама 1.- 4. предложеног дневног реда.

На предлог председника, Одбор је једногласно прихватио предлог за спајање расправе.

Сходно члану 93. став 3. Пословника Народне скупштине, Одбор је на предлог председника једногласно утврдио дневни ред 21. седнице Одбора, у целини

Д н е в н и р е д:

- усвајање записника са 19. седнице Одбора -

1. Разматрање оставке коју је на функцију народног посланика поднела Драгана Лукић (01 број: 118-2678/24 од 8. новембра 2024. године);

2. Разматрање обавештења генералног секретара о изрицању мере одржавања реда на седници Другог ванредног заседања у Четрнаестом сазиву, одржаној 25. септембра 2024. године (21 Број: 120-2261/24 од 30. септембра 2024. године);

3. Разматрање обавештења генералног секретара о изрицању мере одржавања реда на Првој седници Другог редовног заседања Народне скупштине у 2024. години, одржаној 8. октобра 2024. године (21 Број: 120-2354/24 од 9. октобра 2024. године);

4. Разматрање захтева Данета Станојчића, народног посланика за прибављање позитивног мишљења за обављање друге јавне функције (21 број:02-2711/24 од 15. новембра 2024. године).

\* \* \*

Пре преласка на рад по утврђеном дневном реду Одбор је већином гласова, без примедаба, усвојио записник са 19. седнице Одбора.

**Прва, Друга, Трећа и Четврта тачка дневног реда:** Разматрање оставке коју је на функцију народног посланика поднела Драгана Лукић; Разматрање обавештења генералног секретара о изрицању мере одржавања реда на седници Другог ванредног заседања у Четрнаестом сазиву, одржаној 25. септембра 2024. године; Разматрање обавештења генералног секретара о изрицању мере одржавања реда на Првој седници Другог редовног заседања Народне скупштине у 2024. години, одржаној 8. октобра 2024. године; Разматрање захтева Данета Станојчића, народног посланика за прибављање позитивног мишљења за обављање друге јавне функције

Пре него што је отворио расправу, председник Одбора је дао уводне напомене у вези са тачкама Дневног реда. Поводом оставке коју је на функцију народног посланика поднела Драгана Лукић, председник Одбора је обавестио присутне да је иста оверена у складу са законом којим се уређује оверавање потписа, и у законском року предата на писарницу Народне скупштине.

У вези са тачкама 2. и 3. појаснио је да се ради о обавештењима генералног секретара о мерама које су изречене народном посланику Милошу Парандиловићу због повреде реда на седници Народне скупштине, а уз која су приложени изводи из стенографских бележака.

Поводом 4. тачке информисао је присутне да се ради о захтеву Данета Станојчића, народног посланика, за прибављање позитивног мишљења за обављање функције члана Надзорног одбора Фабрике хемијских производа ХЕМОФЛУИД а.д. Крушевaц.

Дискусије није било.

Одбор је у складу са чланом 157. став 2. Пословника, одлучивао о свакој тачки дневног реда појединачно.

Одбор је поводом **Прве тачке дневног реда**, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Драгане Лукић, изабране са Изборне листе „АЛЕКСАНДАР ВУЧИЋ - Србија не сме да стане“, наступио случај из члана 131. став 2. тачка 6) Закона о избору народних посланика, у коме се подношење оставке наводи као један од разлога за престанак мандата народном посланику пре него што се потврде мандати за две трећине народних посланика из наредног сазива Народне скупштине.

Мандат народног посланика престаје даном подношења оставке, у складу са чланом 132. став 5. Закона о избору народних посланика, те Одбор предлаже да Народна скупштина, у смислу члана 133. истог закона, констатује да је именованој престао мандат народног посланика.

Попуњавање упражњеног посланичког места извршиће се додељивањем мандата другом кандидату у складу са чл. 134. и 135. Закона.

За известиоца Одбора на седници Народне скупштине одређен је Миленко Јованов, председник Одбора.

Одбор је поводом **Друге тачке дневног реда**, на предлог председника, већином гласова донео одлуку којом се Милош Парандиловић, народни посланик кажњава новчаном казном у висини од 10% основне плате у износу од 11.521,83 динара.

Одбор је поводом **Треће тачке дневног реда**, на предлог председника, већином гласова донео одлуку којом се Милош Парандиловић, народни посланик кажњава новчаном казном у висини од 20% основне плате у износу од 23.043,67 динара.

Одбор је поводом **Четврте тачке дневног реда**, на предлог председника, већином гласова прихватио захтев и дао позитивно мишљење Данету Станојчићу да уз вршење функције народног посланика, обавља и функцију члана Надзорног одбора Фабрике хемијских производа ХЕМОФЛУИД а.д. Крушевац.

\*\*\*

Седница је завршена у 13,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Миленко Јованов